b'\n_START_ARTICLE_\nObservatorij Yerkes\n_START_PARAGRAPH_\nObservatorij Yerkes (tudi Yerkesov observatorij) je astronomski observatorij pod nadzorom Univerze v Chicagu v Williams Bayu, Wisconsin v ZDA. Observatorij so zgradili na pobudo Georga Elleryja Halea leta 1897 z znatno denarno pomo\xc4\x8djo Charlesa Tysona Yerkesa, po katerem observatorij nosi tudi ime. Observatorij predstavlja nov korak od preproste nastanitve daljnogleda in opazovalca k sodobni predstavi zdru\xc5\xbeitve opazovalnih naprav z dodatnimi fizikalnimi in kemijskimi laboratoriji. V observatoriju je name\xc5\xa1\xc4\x8den 1016 mm (40 pal\xc4\x8dni) refraktor, daljnogled z le\xc4\x8do kot objektivom. Daljnogled je bil najve\xc4\x8dji vse dokler niso na Mount Wilsonu zgradili mo\xc4\x8dnej\xc5\xa1ega zrcalnega daljnogleda. Yerkesov daljnogled pa ostaja najve\xc4\x8dji zgrajen refraktor._NEWLINE_Poleg refraktorja ima observatorij 1016\xc2\xa0mm (40 pal\xc4\x8dni) in 610\xc2\xa0mm (24 pal\xc4\x8dni) zrcalni daljnogled. Za izobra\xc5\xbeevalne namene uporabljajo tudi ve\xc4\x8d manj\xc5\xa1ih daljnogledov._NEWLINE_Raziskovalci se na observatoriju ukvarjajo z medzvezdno snovjo, tvorbo krogastih kopic, astronomijo v infrarde\xc4\x8dem in z telesi blizu Zemlje. Poleg tega Univerza v Chicagu v observatoriju vzdr\xc5\xbeuje dokaj veliko sredi\xc5\xa1\xc4\x8de za izdelavo in vzdr\xc5\xbeevanje znanstvenih in\xc5\xa1trumentov._NEWLINE_Trenutni predstojnik je Kyle M. Cudworth.'